ગર્ભનાળ સાથે શરૂ થતા સંબંધો, લોહીમાં ધબકતા સંબંધો કે શ્વાસ જેટલા જરૂરી બનતા સંબંધો… દરેક સંબંધો એકસાથે અનેક પરિપ્રેક્ષ્યમાં જીવાતા રહે છે. અને કદાચ એથી જ આ એક શબ્દ… સંબંધ વિશે સદીઓથી કેટકેટલું લખાતું રહે છે… કોઈ પણ પેપર… કોઈ પણ મૅગેઝિન… દરેકમાં સંબંધ વિશે કશુંક લખાણ… કોઈ વાર્તા… કોઈ કાવ્ય, જરૂર હશે જ… શા માટે ? કેમકે સંબંધની સીધી નિસ્બત માણસ સાથે છે. માણસ સંબંધોના અનેક પરિમાણમાં જીવતો હોય છે. ખાટા કે મીઠા… સારા કે નરસા… વિવિધ સંબંધોમાં તેનું જીવન ગોઠવાતું રહે છે… તો કદી વિખેરાતું રહે છે. માણસને સંબંધ વિના ચાલતું નથી કે ચાલવાનું નથી… વિશ્વમાં આપણે સૌ એકલા આવ્યા છીએ અને એકલા જવાનું છે એ વાત સો ટકા સાચી… પરંતુ એકલા જીવાતું નથી એ વાત પણ એટલી જ સાચી છે.